KIRJALLINEN KYSYMYS E-1656/01

esittäjä(t): Raimon Obiols i Germà (PSE) neuvostolle

(12. kesäkuuta 2001)

Aihe: Haitallinen verokilpailu

OECD on vuosien ajan pyrkinyt saamaan aikaan kansainvälisen verokäytännön, jolla rajoitettaisiin haitallista verokilpailua (Harmful Tax Competition). Yhä enenevässä määrin ollaan yhtä mieltä siitä, että veroparatiisit pitää hävittää ja suuren luokan verojen välttely sekä rikollinen rahanpesu estää. Tämän takia OECD:hen kuuluva elin, kansainvälinen rahoitustoimintaryhmä, kutsui kesäkuussa 2000 yli kolmekymmentä valtiota selvittelemään verojärjestelmäänsä ja julkaisi luettelon noin viidestätoista erityisen yhteistyöhaluttomasta valtiosta. Aloitteella oli Yhdysvaltain hallituksen tuki.

Toukokuussa 2001 Bushin hallituksen uusi valtiovarainministeri ilmoitti, että veroparatiiseja vastustava toimintalinja ei vastannut Yhdysvaltain uuden hallituksen talous- ja veropoliittisia linjauksia. Ministeri lisäsi vielä tiukkaan sävyyn, että USA ei tue minkäänlaisia toimia, joilla pyritään sanelemaan jonkin maan verotasoa tai verotuksen järjestämistä eikä se osallistu aloitteisiin, joilla pyritään harmonisoimaan maailman verojärjestelmät.

Nämä kannanotot ovat herättäneet luonnollisesti huolta suuressa osaa kansainvälistä yhteisöä, joka on ärsyyntynyt siitä, että nykyään järjestäytynyt rikollisuus voi rankaisematta siirrellä rahojaan kansainvälisesti. Kansainvälisesti ollaan myös huolestuneita Yhdysvaltain uuden hallituksen ilmeisen torjuvasta suhtautumisesta kaikkiin maailmanlaajuisiin aloitteisiin.

1. Mitä neuvosto aikoo tehdä, jotta EU saavuttaisi positiivisia tuloksia taistelussa veroparatiiseja ja rahanpesua vastaan?

2. Aikooko neuvosto asettaa tämän asian etusijalle transatlanttisessa toimintaohjelmassa?

Vastaus

(6. joulukuuta 2001)

Neuvosto haluaisi aluksi palauttaa arvoisan parlamentin jäsenen mieleen, että 21. syyskuuta 2001 kokoontunut ylimääräinen Eurooppa-neuvosto, jonka mukaan terrorismin rahoituksen vastaiset toimet ovat ratkaisevan tärkeitä ja, jotta nämä toimet olisivat tehokkaita, tarvitaan painokasta kansainvälistä toimintaa, pyysi Ecofin-neuvostoa ja oikeus- ja sisäasioiden neuvostoa toteuttamaan toimenpiteet, joita tarvitaan terroristitoiminnan rahoittamisen torjumiseksi sen kaikissa muodoissa, ja erityisesti hyväksymään lähiviikkoina rahanpesua koskevan direktiivin laajentamisen ja varojen jäädyttämistä koskevan puitepäätöksen. 17. lokakuuta 2000 kokoontunut yhteinen Ecofin/YOS-neuvosto toisti Tampereen Eurooppa-neuvoston päätelmissä jäsenvaltioille osoitetun kehotuksen panna kokonaisuudessaan täytäntöön rahanpesua koskevan direktiivin säännökset ja vuoden 1990 Strasbourgin yleissopimuksen määräykset sekä rahanpesunvastaisen toimintaryhmän suositukset myös kaikilla jäsenvaltioista riippuvaisilla alueilla.

Lisäksi jäsenvaltiot ovat yritysverotuksen käytännesääntöjen, jotka tähtäävät haitallisten verotukseen liittyvien toimenpiteiden poistamiseen, puitteissa sitoutuneet edistämään käytännesääntöjen periaatteiden hyväksymistä kolmansissa maissa ja alueilla, joilla Euroopan yhteisön perustamissopimusta ei sovelleta. Erityisesti ne jäsenvaltiot, joilla on niihin assosioituneita tai niistä riippuvaisia alueita tai joilla on velvollisuuksia tai verotuksellisia etuoikeuksia muihin alueisiin nähden, ovat sitoutuneet huolehtimaan perustuslakiensa puitteissa siitä, että käytännesääntöjen periaatteita sovelletaan kyseisillä alueilla.

Puheenjohtajavaltio ja komissio ovat käynnistäneet muiden kuin jäsenvaltiossa asuvien henkilöiden säästötulojen verotusta koskevan direktiiviehdotuksen käsittelyn yhteydessä ja Feiran Eurooppa-neuvoston päätelmien mukaisesti keskustelut Yhdysvaltojen ja avainasemassa olevien kolmansien maiden (Sveitsin, Liechtensteinin, Monacon, Andorran ja San Marínon) kanssa vastaavien toimenpiteiden toteuttamiseksi näissä maissa. Samaan aikaan asianomaiset jäsenvaltiot ovat aloittaneet keskustelut kyseisissä päätelmissä mainittujen jäsenvaltioista riippuvaisten tai niihin assosioituneiden alueidensa (Kanaalisaarten, Man-saaren ja Karibian alueella sijaitsevien jäsenvaltioista riippuvaisten tai assosioituneiden alueiden) kanssa varmistaakseen, että kyseisillä alueilla toteutetaan samanlaisia toimenpiteitä kuin yhteisön sisällä.

Lopuksi neuvosto haluaa palauttaa arvoisan parlamentin jäsenen mieleen jäsenvaltioiden sitoumuksen torjua haitallista verokilpailua OECD:n puitteissa.